b'\n_START_ARTICLE_\nMoluki\n_START_SECTION_\nZgodovina\n_START_PARAGRAPH_\nSeverni otoki so dom nageljnovih \xc5\xbebic, osrednji del oto\xc4\x8dja pa je znan po mu\xc5\xa1katovcih in pridelavi mu\xc5\xa1katnih ore\xc5\xa1kov. S temi dragocenimi di\xc5\xa1avami so prebivalci trgovali \xc5\xbee pred prihodom Evropejcev, v za\xc4\x8detku 16. stoletja pa so oto\xc4\x8dje za svojo posest razglasili Portugalci. Moluki so takrat dobili tudi ime Di\xc5\xa1avni otoki. Sledilo je krvavo kolonialno obdobje, ko so se Portugalci borili za nadzor nad obmo\xc4\x8djem z lokalnim prebivalstvom in ostalimi kolonialnimi velesilami, od katerih so nazadnje Moluke zavzeli Nizozemci._NEWLINE_Od zamrtja trgovanja z za\xc4\x8dimbami v 18. stoletju so Moluki gospodarsko nepomembni. Od konca druge svetovne vojne in osamosvojitve Indonezije oto\xc4\x8dje pretresa medversko nasilje med kristjani in muslimani.\n_START_SECTION_\nFlora in favna\n_START_PARAGRAPH_\nBiogeografsko spadajo Moluki s Sulavezijem in Malimi Sundskimi otoki v regijo\xc2\xa0\xc2\xbbWallacea\xc2\xab, prehodno obmo\xc4\x8dje med azijsko in avstralsko kontinentalno polico, ki jo zaznamuje izredno visoka biotska raznovrstnost \xc5\xa1tevilnih skupin \xc5\xbeivih bitij. Na stotinah izoliranih otokov je pri\xc5\xa1lo v geolo\xc5\xa1ki zgodovini do bujne speciacije, posledica \xc4\x8desar je visok dele\xc5\xbe endemnih vrst. Zdaj velja to obmo\xc4\x8dje za \xc2\xbbvro\xc4\x8do to\xc4\x8dko\xc2\xab\xc2\xa0biotske raznovrstnosti.'